SA’ners kan eenmalig sonder permit reisArgieffoto van die dubbeldekker-gedeelte van die snelweg Foto: noelcmn, pentaxforums.com Suid-Afrikaners wat iewers gestrand sit en moet terugkeer huis toe sal vir die volgende week toegelaat word om eenmalig sonder ’n permit tussen provinsies of metro’s te reis met die inwerkingtreding van vlak 4 van die koronavirus-afsonderingstydperk . Vlak 4 het vanoggend (Vrydag) in werking getree. Reis tussen provinsies sonder ’n permit word steeds op dié vlak van afsondering verbied. Nkosazana Dlamini-Zuma, die minister van samewerkende regering en tradisionele sake, het egter nou in die jongste Staatskoerant bevestig dat mense wat nie tydens die afsonderingstydperk by hul huis of werk was en weens die afsondering nie tussen provinsies, metro’s en streke kon reis om daarheen terug te keer nie, nou eenmalig sonder ’n permit kan terugkeer. Dié vergunning geld egter net van 1 tot 7 Mei. Mense wat na hul tuiste terugkeer, sal ook daar moet bly tot die einde van vlak 4, het Dlamini-Zuma gesê. “Die nodige maatreëls sal getref word om te verseker dat diegene wat van dié vergunning tydens die venstertydperk gebruik maak, dit eenmalig en slegs in een rit doen,” het die minister in ’n verklaring bevestig.